Hluta af veiðigjaldi til uppbyggingar í heimabyggð fyrirtækja „ Um 79 prósent atvinnutekna í fiskveiðum og vinnslu kemur frá launafólki á landsbyggðinni , “ segir Birgir Þórarinsson , þingmaður Miðflokks . Hann segir það á ábyrgð stjórnmálamanna að lágmarka skaðann vegna Samherjamálsins með ábyrgum aðgerðum og málflutningi . „ Ein af þeim spurningum sem vakna , eftir umfjöllunina , er hvort ríkissjóður fái eftir allt saman sanngjarna hlutdeild af sjávarauðlindinni okkar . “ Birgir Þórarinsson , þingmaður Miðflokksins í Suðurkjördæmi , segir að veiðigjaldið ætti að vera sjálfbært og að taka ætti til skoðunar að hluti þess renni til uppbyggingar í heimabyggð þeirra fyrirtækja sem greiða gjaldið . Hann segir Samherjamálið áfall fyrir íslenskt atvinnulíf í grein sem birtist í Eyjafréttum í dag . Mikilvægt sé að stjórnvöld tryggi góð rekstrarskilyrði sjávarútvegs . „ Um 79 prósent atvinnutekna í fiskveiðum og vinnslu kemur frá launafólki á landsbyggðinni , “ segir Birgir . Hann segir að umfjöllun fréttaskýringarþáttarins Kveiks um meinta viðskiptahætti Samherja með veiðiheimildir í Namibíu hafi sett sig hljóðan . Íslendingar séu fiskveiðiþjóð sem hefur orðið fyrir álitshnekki vegna málsins . „ Í viðskiptum sem öðru skiptir orðsporið miklu . Málið vekur upp margar spurningar , sem meðal annars lúta að ráðstöfun arðsins af okkar mikilvægustu auðlind , fiskinum í sjónum . Aflaheimildir eru verðmæti sem ganga kaupum og sölum . Ríkissjóður fær afgjald af nýtingu auðlindarinnar í formi veiðigjalds , “ segir Birgir og vitnar í á greinargerð með lögum um veiðigjöld frá 2018 sem voru sett í tíð núverandi ríkisstjórnar . „ Staðreyndir málsins verða að koma sem fyrst upp á yfirborðið , frá réttum og þar til bærum aðilum . “ Hann segir það á ábyrgð stjórnmálamanna að lágmarka skaðann með ábyrgum aðgerðum og málflutningi .